ตลท.ขน23บจ.โรดโชว์ยุโรปเอเชีย
เพิ่มเชื่อมั่นตปท.หลังเลือกตั้งขยายนักลงทุนหน้าใหม่3ปท.
10 ส.ค. 2554

เพิ่มเชื่อมั่นตปท.หลังเลือกตั้งขยายนักลงทุนหน้าใหม่3ปท.
ตลาดหลักทรัพย์นำทีม 23 บจ. เดินสายโรดโชว์ต่างประเทศ 4-11 ก.ค. ให้ข้อมูลผู้ลงทุนยุโรปเอเชีย ตามแผนกลยุทธ์เพิ่มสภาพคล่อง กระตุ้นการลงทุน 
นายจรัมพร โชติกเสถียร กรรมการและผู้จัดการตลาดหลัก ทรัพย์แห่งประเทศไทย (ตลท.) เปิดเผยว่า ตลาดหลักทรัพย์ร่วมกับ หน่วยงานภาครัฐและบริษัทหลักทรัพย์ชั้นนำ นำบริษัทจดทะเบียน (บจ.) ขนาดใหญ่และมีผลประกอบการดีรวม 23 บริษัท ไปให้ข้อมูลแก่ผู้ลงทุนที่ประเทศอังกฤษ สกอตแลนด์ เนเธอร์แลนด์ อิตาลี สิงคโปร์ และมาเลเซียเดือน ก.ค.นี้
“การไปโรดโชว์ในประเทศกลุ่มเป้าหมายเหล่านี้ เป็นโอกาสที่จะได้นำเสนอภาพรวมเศรษฐกิจไทย ความพร้อมและความแข็งแกร่งของตลาดทุนไทย เพื่อเสริมสร้างความเชื่อมั่นแก่ผู้ลงทุนต่างประเทศ และกระตุ้นการลงทุนในตลาดหุ้นไทย โดยคาดว่าจะมีสถาบันการเงินและผู้บริหารกองทุนชั้นนำรับฟังข้อมูลกว่า 300 กองทุน นอกจากนี้ยังเป็นโอกาสดีที่จะได้พบผู้ลงทุนกลุ่มใหม่ในเนเธอร์แลนด์ อิตาลี และมาเลเซีย ซึ่งเห็นถึงศักยภาพการลงทุนในประเทศไทย” นายจรัมพร กล่าว 
สำหรับบริษัท 23 แห่ง มีมูลค่าหลักทรัพย์ตามราคาตลาดรวม (มาร์เก็ตแคป) กว่า 3.23 ล้านล้านบาท คิดเป็นสัดส่วน 38.67% ของมูลค่าหลักทรัพย์ตามราคาตลาดรวม (ณ 24 มิ.ย. 2554)
ทั้งนี้ ในระหว่างวันที่ 48 ก.ค. ตลาดหลักทรัพย์ร่วมกับ บล.สินเอเซีย และ BNP Paribas Thailand จัดงาน “SET/BNP : Thailand Sustainable Growth in a Changing Global Setting” ณ กรุงลอนดอน ประเทศอังกฤษ เมืองเอดินบะระ สกอตแลนด์ กรุงเฮก เนเธอร์แลนด์ และเมืองมิลาน อิตาลี 
นายริชาร์ด มาร์คาเรียน กรรมการผู้จัดการ บล.สินเอเซีย กล่าวว่า ผู้ลงทุนสถาบันในยุโรปให้ความสนใจอย่างยิ่งที่จะได้ฟังข้อมูลเชิงลึกและทิศทางการดำเนินธุรกิจจากผู้บริหารบริษัทจดทะเบียนทั้ง 9 ราย โดยงานนี้จะเกิดขึ้นหนึ่งวันหลังการเลือกตั้งใหญ่ในประเทศไทย ซึ่งเป็นช่วงเวลาที่เหมาะสมในการเพิ่มความเข้าใจ และสร้างความเชื่อมั่นแก่ผู้ลงทุน คาดว่าจะมีผู้ลงทุนสถาบันกว่า 100 รายร่วมงาน
วันที่ 7 ก.ค. ตลาดหลักทรัพย์ร่วมกับ บล.ดีบีเอส วิคเคอร์ส (ประเทศไทย) และกระทรวงพลังงาน นำโดยปลัดกระทรวงพลังงาน พา บจ. 7 รายในกลุ่มธุรกิจพลังงานและพลังงานทางเลือก ซึ่งเป็นธุรกิจที่ผู้ลงทุนชาวสิงคโปร์สนใจลงทุน ร่วมงาน “DBS Vickers Pulse of Asia Conference” ที่ประเทศสิงคโปร์ 
นางภัทธีรา ดิลกรุ่งธีระภพ ประธานเจ้าหน้าที่บริหาร บล.ดีบีเอส วิคเคอร์ส (ประเทศไทย) กล่าวว่า งาน “Pulse of Asia” เป็นงานใหญ่ที่สุดที่บริษัทจัดเป็นประจำทุกปี ครั้งนี้มีบริษัทจดทะเบียน 63 ราย จากจีน ฮ่องกง เกาหลี สิงคโปร์ อินโดนีเซีย มาเลเซีย และไทย ร่วมให้ข้อมูลแก่ผู้ลงทุนสถาบัน 300 คน จาก 150 กองทุนทั่วโลก
นอกจากนี้ ในวันที่ 11 ก.ค. ตลาดหลักทรัพย์และ บล.ซีไอเอ็มบี (ประเทศไทย) นำบริษัทจดทะเบียน 9 ราย ร่วมงาน SET/CIMB Malaysia Roadshow ณ ประเทศมาเลเซีย ตามแผนขยายฐานผู้ลงทุนในศูนย์กลางการเงินใหม่ที่มีศักยภาพการลงทุน ซึ่งที่ผ่านมามีเม็ดเงินเข้ามาลงทุนในตลาดหุ้นไทยเพิ่มขึ้น 
นายเกษม พันธ์รัตนมาลา กรรมการและหัวหน้าฝ่ายวิเคราะห์หลักทรัพย์ บล.ซีไอเอ็มบี (ประเทศไทย) กล่าวว่า งานครั้งนี้จะส่งเสริมให้ผู้ลงทุนสถาบันในประเทศมาเลเซียได้รู้จัก บจ.ไทยมากขึ้น ขณะเดียวกัน บจ.จะมีโอกาสขยายฐานผู้ลงทุนต่างประเทศมากขึ้นด้วย
ปัจจุบัน บริษัท ปตท. (PTT) อยู่ระหว่างการโรดโชว์ที่สหรัฐอเมริกา ส่วนผู้บริหารบริษัท ซีพี ออลล์ (CPALL) บริษัท ปูนซิเมนต์ไทย (SCC) เพิ่งกลับมาจากโรดโชว์ต่างประเทศ ซึ่งได้รับความสนใจจากนักลงทุนสถาบันจำนวนมาก คาดว่าจะมีแรงซื้อหุ้นจำนวนมากในเร็วๆ นี้ แม้ว่าคำถามส่วนหนึ่งจะพุ่งเป้าเรื่องการเลือกตั้งและสถานการณ์การเมืองของไทยก็ตาม